Louisville Internasionale Lughawe (IATA-kode: SDF, ICAO: KSDF) is 'n openbare en militêre lughawe sentraal geleë in die stad Louisville in Jefferson County, Kentucky, VSA. Die lughawe beslaan 4,9 km2 (1200 akkers) en het drie aanloopbane. Die IATA lughawe kode, SDF, is gebaseer op die lughawe se vorige naam, Standifort Field. Die lughawe hanteer oor die 3,2 miljoen passasiers en oor die 2,35 miljoen ton (4.7 miljard pond) vrag elke jaar. Dit is ook die derde besigste in die Verenigde State van Amerika in terme van vragverkeer, en die sewende besigste ter wêreld vir vrag. Die lughawe is ingesluit in die Nasionale Geïntegreerde Lughawestelselsplan vir 2011-2015, wat dit klassifiseer as 'n primêre kommersiële dienslughawe, aangesien dit meer as 10 000 passasiersvertrekke per jaar hanteer. Soos per Federal Aviation Administration rekords het die lughawe 1 650 707 passasiersvertrekke in 2011 gehad, byna dieselfde as in 2010. Die lughawe is die tuiste van Worldport, die wêreldwye spilpunt van UPS Airlines. Die Kentucky Air National Guard se 123ste Lugbrugvleuel bedryf Lockheed C-130 Herculesvragvliegtuie vanuit die naasgeleë Louisville Air National Guard Base.